
KISKŐRÖS VÁROS ÖNKORMÁNYZATA

KÉPVISELŐ-TESTÜLETÉNEK

17/2008. (IX. 25.) önk. rendelete 
a települési szilárd hulladékkal kapcsolatos közszolgáltatás
kötelező igénybevételéről
(a módosításokkal egységes szerkezetbe foglalva)
Kiskőrös Város Képviselő-testülete a helyi önkormányzatokról szóló 1990. évi LXV. tv. 16. §. (1) bek., és a hulladékgazdálkodásról szóló 2000. évi XLIII. tv. (a továbbiakban: Hgt.) 20. §. (2) bekezdésében, valamint a 23. §-ában foglalt felhatalmazás alapján a következő rendeletet alkotja: 

1. §.

(1) A rendelet hatálya Kiskőrös Város közigazgatási területén a települési szilárd hulladékkal összefüggő közszolgáltatások ellátására és igénybevételére terjed ki.

(2) A szilárd hulladék összegyűjtésére és elszállítására vonatkozó közszolgáltatás igénybevétele Kiskőrös Város központi belterületére és egyéb belterületére (Erdőtelek) kötelező.

(3) E rendelet alkalmazásában, települési szilárd hulladék:
a) háztartási hulladék: az emberek mindennapi élete során a lakásokban, valamint a pihenés, üdülés céljára használt helyiségekben és a lakóházak közös használatú helyiségeiben és területein, valamint az intézményekben keletkező,

b) közterületi hulladék: közforgalmú és zöldterületen keletkező,

c) háztartási hulladékhoz hasonló jellegű és összetételű hulladék: gazdasági vállalkozásoknál keletkező - külön jogszabályban meghatározott - veszélyesnek nem minősülő,

szilárd hulladék.

2. §.

(1) Kiskőrös Városban a települési szilárd hulladék összegyűjtését, elszállítását és ártalommentes elhelyezését biztosító közszolgáltatást – a lefolytatott nyilvános közbeszerzési eljárás alapján – a Homokhátsági Hulladékgazdálkodási Kft. (a továbbiakban: szolgáltató) jogosult és köteles ellátni.

________________________________

Módosította: 13/2009. (X. 22.) önk. r., 17/2009. (XII. 17.) önk. r. 
(2) Az 1. §. (2) bekezdésében meghatározott településrészen levő ingatlanok tulajdonosai, birtokosai, használói (a továbbiakban: tulajdonos) a települési szilárd hulladék összegyűjtésére és elszállítására vonatkozó közszolgáltatást kötelesek igénybe venni.
 (3) A (2) bekezdésben meghatározott kötelezettség nem vonatkozik az esetenként keletkező nagy mennyiségű hulladékra (pl. bontási anyag), valamint az üzemszerű tevékenységből származó szilárd hulladékra.

(4) A kötelező közszolgáltatás igénybevételére, a szolgáltató kezdeményezésére, a tulajdonos köteles a közszolgáltatási szerződést megkötni. A szerződésnek a Ptk. előírásain túlmenően tartalmaznia kell:

-  a gyűjtő-edényzet típusát,

- az elszállítás gyakoriságát és időpontját

- a szolgáltatásért fizetendő térítési díj mértékét és megfizetésének módját 
- tároló-edények biztosítására vonatkozó megállapodást 

(5) A közszolgáltatás első igénybevételével, ill. ha a szolgáltató a közszolgáltatás ellátására vonatkozó rendelkezésre állási készségét bizonyítja, a közszolgáltatási szerződés akkor is létrejön, ha a tulajdonos a szolgáltató erre irányuló kezdeményezése ellenére, az írásbeli közszolgáltatási szerződést nem köti meg.

Amennyiben az ingatlantulajdonos nem köt írásbeli közszolgáltatási szerződést és az általa használt tárolóedény típusáról a közszolgáltatónak egyáltalán nem tesz bejelentést, a közszolgáltatási díj megállapításánála közszolgáltató mindaddig jogosult ingatlanonként 1 db 110 liter térfogatú tárolóedény heti ürítésigyakoriságát vélelmezni, míg az igénybevételre kötelezett írásban a közszolgáltatási szerződést meg nem köti.

(6) Az ingatlan birtokosa, használója az ingatlanán keletkező, vagy birtokában került települési szilárd hulladékot környezet-szennyezést megelőző, károsítását kizáró módon köteles gyűjteni.

(7) A Ptk. 685. §. c) pontja szerinti gazdálkodó szervezet a közszolgáltatás igénybevételére – a Hgt. 20. §. (4) bekezdésében foglalt esetet kivéve – akkor köteles, ha a gazdasági tevékenységével összefüggésben keletkezett települési szilárd hulladékának kezeléséről:

a) a Hgt. 13. §-ában foglaltak szerint nem gondoskodik, vagy

b) a közszolgáltatás keretében nyújtott hulladékkezelés – a Környezetvédelmi Felügyelőség által igazoltan – környezetvédelmi szempontból a Hgt. 13. §-ában meghatározottnál lényegesen kedvezőbb megoldással történik.

(8) Nem kell a kötelező közszolgáltatást igénybe venni azokon a beépítetlen ingatlanokon, amelyeken települési szilárd hulladék nem keletkezik, és nem gyülemlik fel.

3. §.

(1) A tároló-edények beszerzéséről, javításáról és a szolgáltatással érintett ingatlanokon való elhelyezéséről a tulajdonos köteles gondoskodni.

(2) A szabványos szemétgyűjtő és tároló-edények megvásárlásának vagy bérletének lehetőségét a szolgáltatónak biztosítania kell.

4. §.

(1) A szolgáltató az összegyűjtött települési szilárd hulladékot legalább hetente egy alkalommal köteles elszállítani. A szállítás gyakoriságának, időpontjának változásáról a szolgáltató a tulajdonosokat a változás előtt legalább 15 nappal értesíteni köteles.

(2) A tároló-edények tisztántartásáról, a közterületre történő kihelyezéséről és a visszahelyezésről a tulajdonos köteles gondoskodni. A tárolóedényeket a szállítás napját megelőző nap 18 órájától szabad a közterületre kihelyezni, kivéve, ha azok elhelyezése az ingatlanon nem oldható meg.

(3) Az elszállítandó hulladékot tartalmazó tárolóedényt az ingatlan bejárata közelében úgy kell elhelyezni, hogy az könnyen hozzáférhető legyen, de a gyalogos és közúti forgalmat ne akadályozza.

(4) A szeméttároló edénybe környezetre veszélyes hulladékot, folyadékot, tűz- és robbanásveszélyes, parázsló anyagot, valamint beton, kő, cserép, építési, bontási anyagot, állati tetemet elhelyezni tilos.

(5) A szolgáltató köteles a tárolóedényeket az elszállítás, illetve az ürítés során fokozott gondossággal kezelni, a kiürítéskor esetlegesen keletkező szennyeződést feltakarítani.

(6) A szolgáltató a közszolgáltatást a vonatkozó jogszabályi előírásoknak, így különösen a hulladékgazdálkodásról szóló 2000. évi XLIII. törvény; a hulladékkezelési közszolgáltató kiválasztásáról és a közszolgáltatási szerződésről szóló 224/2004. (VII. 22.) Korm. rendelet; a települési hulladékkezelési közszolgáltatási díj megállapításának részletes szakmai szabályairól szóló 64/2008. (III. 28.) Korm. rendelet; valamint a települési hulladékkal kapcsolatos tevékenységek végzésének feltételeiről szóló 213/2001. (XI. 14.) Korm. rendeletben foglaltaknak, a szakmai követelményeknek megfelelően, a szolgáltatást igénybe vevők méltányos érdekeire tekintettel, Kiskőrös Város Önkormányzatával megkötött Közszolgáltatási Szerződésben foglaltak szerint köteles ellátni.

5. §.

(1) A tulajdonos a közszolgáltatás ellátásáért az általa a szolgáltatóval megkötött közszolgáltatási szerződésben – írásbeli szerződés hiányában, a 2. §. (5) bekezdésében – meghatározott szolgáltatási díjat köteles fizetni. A díjat, a közszolgáltatási szerződésben foglaltak szerint, havonta vagy negyedévenként kell megfizetni.

A szolgáltató által alkalmazható díj legmagasabb mértékét a rendelet melléklete tartalmazza.

(2) Nem kell közszolgáltatási díjat fizetni a lakatlan ingatlan esetében arra az időre, amíg azt nem lakják, vagy használatát szüneteltetik, és az ingatlanon települési szilárd hulladék nem keletkezik, feltéve, ha ennek tényét a tulajdonos a szolgáltatónak írásban bejelentette. A díjfizetési kötelezettség a bejelentést követő hónap első napjától az ingatlan használatba vételéig terjedő időben szünetel.
(3) A tulajdonos a települési szilárd hulladék hasznosítható, valamint veszélyes hulladék összetevőit a kiskőrösi 1783/2 hrsz-ú ingatlanon levő hulladékgyűjtő udvarban, külön díj fizetése nélkül elhelyezheti.

(4) A tulajdonos a települési szilárd hulladék egyes hasznosítható összetevőit (üveg, PET palack, papír) hulladékgyűjtő szigeteket, külön díj fizetése nélkül elhelyezheti.
(5) A szolgáltató évente egy alkalommal – előzetesen egyeztetett és meghirdetett napon – lomtalanítás keretében, külön díj fizetése nélkül elszállítja a lakásokban, és az emberi tartózkodásra szolgáló más helyiségekben felhalmozódott szilárd hulladékot. (Nagyobb méretű berendezési tárgy, lom, bútor, háztartási berendezés és készülék, stb.)

6. §.

A közszolgáltatás körébe tartozó hulladék ártalmatlanítása és elhelyezése a kiskunhalasi hulladéklerakóba történik.
7. §.

(1) A közszolgáltató részére, az 1992. évi LXVI. törvény 17. §. (1) bekezdése szerinti kérelem alapján a közszolgáltatási szerződésből eredő jogok és kötelezettségek teljesítéséhez a közszolgáltatásra szerződést kötött személyek név, anyja neve, születési hely és idő, valamint lakcím adatai továbbíthatók.

(2) A szolgáltató az ingatlantulajdonos (1) bek. szerinti személyes adatait jogosult nyilvántartani és kezelni.

(3) A szolgáltató a nyilvántartott személyes adatokat kizárólag a közszolgáltatási feladatai ellátásával kapcsolatban használhatja fel, azokat jogosulatlannak nem adhatja át és azokat a közszolgáltatási kötelezettség megszűnését követően haladéktalanul törölni köteles, kivéve, ha a tulajdonosnak szolgáltatási díj tartozása áll fenn. Ez esetben a szolgáltató a tartozás behajtásáig, ill. a végrehajtás elévüléséig a személyes adatokat továbbra is kezelheti.

8. §.

Ez a rendelet 2009. január 1. napján lép hatályba, egyidejűleg hatályát veszti a köztisztasággal kapcsolatos helyi közszolgáltatási kötelező igénybevételéről szóló 11/1997. (V. 29.) önk. rendelet, valamint az azt módosító 22/1997. (XII. 11.) önk., a 4/2000. (II. 10.) önk., a 15/2000. (VIII. 17.) önk., a 22/2000. (X. 27.) önk., a 28/2001. (XII. 29.) önk., a 8/2002. (VI. 27.) önk., a 13/2002.(IX. 19.) önk., és a 12/2004. (IV. 29.) önk. rendeletek.
Az Európai Unió jogának való megfelelés

9. §.

E rendelet a belső piaci szolgáltatásokról szóló, az Európai Parlament és Tanács 2006/123/EK irányelvének való megfelelést szolgálja.

